استطعو البوليس، بتعاون مع الفرقة المركزية لمكافحة الجريمة المرتبطة بالتكنولوجيات الحديثة، يقرقبو على السيد اللي شهر بالفنان المدعو نحيلة، من بعد ما تفاعلو مع الشكاية اللي كان حط ضد مول شي صفحة على فيسبوك، نشر جزء من لايف كان دارو نحيلة مع المتحولة الجنسية صوفيا طالوني، اللي كانت كتستفزو فيه وتسبو وتقول عليه كلام ماكاينش. وحسب بيان للمديرية العامة للأمن الوطني، رسلاتو ل”كود” اليوم الخميس، فنحيلة كان توجه للدائرة الثانية للشرطة فسيدي قاسم باش يحط شكاية “التشهير والتحريض على العنف بواسطة الأنظمة المعلوماتية” ضد مول الصفحة، والبوليس تفاعلو مع الشكاية فالبلاصة، وتسجلات فنفس النهار، ولبارح الأربعاء مول الصفحة تشد لبارح، وتدار عليه بحث قضائي فانتظار تقديمو للنيابة العامة. وكتقول المديرية، فالبيان نفسو، بللي المشتكي ماكانش عارف الهوية ديال مول الصفحة ولا فين ساكن، واكتفى فقط بالهوية ديالو الافتراضية، وهذشي علاش البوليس استعنو بالفرقة المركزية لمكافحة الجريمة المرتبطة بالتكنولوجيات الحديثة، وتم انتداب مختبر تحليل الآثار الرقمية والتكنولوجية للقيام بالتشخيصات والتقصيات التقنية الضرورية، حتى استطعو يشخصو هوية صاحب الحساب. من جهة أخرى، أكدات المديرية بللي تمت متابعة المشتكي بتهم “إهانة موظف و وخرق حالة الطوارئ الصحية” حيت جاب معاه ورقة الخروج الاستثنائية خاوية و مافيها حتى معطيات تعريفية، وبالتالي فهذ الورقة تعتبر “غير شرعية”، بالإضافة لأنه “استعمل عبارات وألفاظ تنطوي على اعتداء لفظي وإهانة في حق موظف للشرطة، مما استدعى إعلام النيابة العامة المختصة وإخضاعه للبحث في الشق المتعلق بالإهانة وخرق حالة الطوارئ الصحية لعدم قانونية الوثيقة”، كيف ما جا فالبيان المذكور. وشددات مصالح الأمن الوطني، فختام البيان، بللي “البحث التقني في شكاية المعني بالأمر أسفر عن توقيف المتورط فيها وإخضاعه للبحث القضائي، فإنها تؤكد في المقابل بأن إحالة المشتكي على القضاء أملته عناصر تكوينية لأفعال أخرى تقع تحت طائلة القانون”. 
امتا يشدو صوفيا طالوني.. البوليس قرقبو على اللي شهر بنحيلة